钦定古今图书集成/历象汇编/乾象典/第076卷 > 《观象玩占》 > 《虹赋》郑明选
## 钦定古今图书集成/历象汇编/乾象典/第076卷 > 《观象玩占》 > 《虹赋》郑明选

慕光客卿问于守元先生曰：“太空之中，有异色焉，五
彩错出，烂于云间，每春见而秋藏，必夕东而朝西，跨
泰清以下垂，状若晕而半圆，横万里之飞梁，度天帝
与列仙。其始出也，依微未鲜，忽焉绚丽，丹碧亘天。既
上架乎碧落，亦下吸于长川，光陆离以的皪，势夭矫
而蜿蜒。已乃若明若灭，若断若连，顷刻不见，莫知其
端。此何物也？孰使之然？”守元先生曰：“以子所言，是名
屈虹，字以挈贰，谥以䗖𬟽，晦者为雌，昭者为雄。或言
阳以阴胁，或言阴受阳攻，或言枢镇所散，或言雨日
所冲。其为物也，凭元云以成质，藉太阳而生辉。盖淫
邪之互交，匪阴阳之正妃。故《演孔》征毁誉之惑，《月令》
儆婚姻之废风，人以莫指示戒，《易传》”以色亲比义，昼
见则饮井于汉庭，夜出则蔽月于晋季，投玉堂而宫
省乱，贯白日而壮士毙。金商识女子之祥，庐陵表丈
夫之异，虽感应之殊科，咸上天之沴气。若夫饮刘釜
而吐金，感孔经而化玉，斯齐东之野语，非经史之实
录。尔乃月维七八，枯禾闵雨，鞭阳石于南郊，纵阴门
于北渚，土龙骧首而欲飞，石燕豉翼而思舞。雷殷殷
以出地，云祁祁而布野。遭彼妒之中截，郁屯膏而不
下。耕夫怆于南畴，馌妇号于中户。遏皇天之至仁，民
徬徨而失所。虽文章之可悦，伤阴阳之太和。幸光彩
之易灭，岂久干夫二仪。世不察而竞观，曾煜燿之几
何。吾既鉴天地之消息，子毋羡其光华。